SPERMADONOR PROGRAM

KI JELENTKEZHET?
A programba 18 és 34 év között, magyar állampolgársággal lehet jelentkezni! Olyan fiatalok jelentkezését várjuk, akik korábban nem adományoztak hímivarsejtet más intézet számára, nincs eltitkolt betegségük (veleszületett rendellenesség, örökletes vagy daganatos betegség), ismerik a biológiai családjuk kórelőzményét és rugalmas az időbeosztásuk.

A PROGRAM ANONIM
A személyes adatait bizalmasan kezeljük. A tárolt minták kiadása kizárólag egy kódszám alapján történik, valamint néhány, Ön által megadott külső jellemző (például hajszín, szemszín, testmagasság) megjelölésével. Ennek köszönhetően a mintát átvevő személyek semmilyen, az Ön azonosítására alkalmas adatot nem kapnak meg, és Ön sem szerezhet tudomást arról, hogy a minta pontosan mikor és kinél került felhasználásra.

A JELENTKEZÉS FOLYAMATA
A www.spermabank.krio.hu honlapon a szolgáltatások menüben a spermadonor fül kiválasztásával lehet eljutni a rövid tájékoztatónkhoz, majd a „jelentkezés” vagy a „Hívj minket” gombra kattintva lehet jelentkezni.
E-mailben fogjuk küldeni a szerződést átolvasásra és egy orvosi kórelőzményi lapot is csatolunk, amit kitöltve egy jó minőségű fényképen vagy scannelve várunk vissza.
Az orvosi kórelőzmény elbírálását követően egyeztetünk időpontot az első mintaadásra. Időpontjaink hétfőtől csütörtökig 8:00-kor és 8:15-kor, illetve keddenként 12:30, valamint 13 órakor vannak. 
Ha az elmúlt 3 hétben beteg volt és/vagy antibiotikumot szedett, legyen kedves jelezni ezt, hogy figyelembe tudjuk venni az időpont egyeztetésnél.
Az időpont egyeztetés után kapni fog egy linket adategyeztetéshez, amit legkésőbb az időpontja előtti napig legyen kedves kitölteni.

ELSŐ MINTAADÁS
Helyszín: 1026 Budapest, Kelemen László utca 12.
Kérem hozzon magával egy fényképes igazolványt!
A mintaadás előtt átbeszéljük a programmal és a szerződéssel kapcsolatban felmerülő kérdéseit illetve ismertetjük a mintaadással kapcsolatos teendőket.
Intézetünkben maszturbáció útján, minimum 2, maximum 3 napos teljes szexuális önmegtartóztatás után kell mintát adni. 
Mintaadás után sor kerül a sperma minősítő vizsgálatokra (gyors minősítés és megfelelőség esetén WHO VI. szerinti spermaanalízis), melynek eredményeitől függ, hogy Ön bekerülhet-e a programba.
A sperma minősítő vizsgálat eredményét még a mintaadás napján e-mail-ben küldjük el Önnek, jelszóval védett titkosított dokumentumként, melyet a születési dátuma (ÉÉÉÉHHNN formátumban) megadásával tud megnyitni. Amennyiben a mintája megfelelőnek minősül, akkor fagyasztásra kerül, és 2-3 munkanap elteltével végzünk egy próbafelolvasztást, ugyanis meg kell, hogy bizonyosodjunk arról, hogy a minta hogyan viseli a fagyasztás és felolvasztás okozta stresszhatást. Amennyiben a mintája a próbafelolvasztás után is a kívánt eredményt mutatja, a programot folytathatja.
Az első mintaadásért eredménytől függetlenül 3 000 forintban részesítjük, mely összeget átutalással rendezünk. Emiatt nagyon fontos, hogy adja meg a bankszámla számát!

SZŰRŐVIZSGÁLATOK
A program utána a kivizsgálásokkal folytatódik:
· mikrobiológiai vizsgálatok
· vér-és vizeletvizsgálat
· pszichológiai vizsgálat
· vérvétel genetikai szűrővizsgálatokhoz
· genetikai tanácsadás, családfaelemzés
· andrológiai vizsgálat
· klinikai kémia (cink, fruktóz, N-alfa-glükozidáz)
Minden vizsgálat Budapesten, hétköznap, munkaidőben zajlik. 
A mikrobiológiai vizsgálatokra az első mintaadásból, míg a klinikai kémiára az egyik éles mintaadásból küldünk ki mintát, így ezekre nem kell pluszban eljönnie.
 A kivizsgálások körülbelül fél évig tartanak.

ÉLES MINTAADÁSOK
Amennyiben az összes kivizsgálási paraméterben megfelel, utána tudjuk elkezdeni az éles mintaadásokat. Minimum 6, maximum 10 alkalommal tud majd mintát adni, ezért alkalmanként 15 000 Ft-ot tudunk téríteni. A program egy vérvétellel zárul, aminek a negatív eredménye után 50 000 Ft-ot tudunk fizetni. A mintaadásokat 3 hónapon belül kell teljesíteni, lehetőleg heti rendszerességgel. Minden alkalommal 2 napos teljes szexuális önmegtartóztatás után tud mintát adni.

JUTTATÁSOK
A spermadonor program során a mintaadásokkal 150 000 Ft-ot, a záró vérvétellel pedig 50 000 Ft-ot lehet összegyűjteni, így összesen 200 000 Ft-ot lehet keresni.
Alapos és értékes egészségügyi szűrővizsgálatokon vehet részt, amelynek költségeit mi álljuk, de az eredményeit természetesen Ön is megismerheti.
A donorprogram sikeres lezárását követően ajándékba adunk egy 10 évre szóló, saját célú spermatárolást, amelynek értéke megközelítőleg 270 000 Ft.


